1. ปัจจัยความเสี่ยง

  ปัจจัยความเสี่ยงที่จะมีผลกระทบต่อบริษัทฯ อย่างมีนัยสำคัญประกอบด้วย

1.1 โครงการผลิตกระแสไฟฟ้าในประเทศไทย ตามที่บริษัทฯ
ได้เคยเปิดเผยข้อมูลในแบบแสดงรายการข้อมูลประจำปี ปี 2544 ปี 2545 ปี 2546
เรื่องโครงการผลิตกระแสไฟฟ้าอิสระที่จังหวัดประจวบคีรีขันธ์ มีความเสี่ยงจากความไม่แน่นอนว่า
จะสามารถสร้างโรงไฟฟ้าได้หรือไม่ โดยบริษัทย่อยของบริษัทมีเงินลงทุน เงินให้กู้ยืม
ปัจจุบันมีจำนวนประมาณ 700 ล้านบาท โอกาสในการจะได้รับผลตอบแทนจากการลงทุน
และได้รับคืนเงินให้กู้ยืมนั้น ได้ลดความเสี่ยงลงเป็นอย่างมากแล้ว เนื่องจากในปี 2547
บริษัทที่บริษัทย่อยลงทุน ได้เปลี่ยนชื่อเป็น บริษัท ราชบุรีเพาเวอร์ จำกัด
และมีการปรับโครงสร้างผู้ถือหุ้นใหม่ โดยเพิ่มผู้ถือหุ้นฝ่ายไทยมากขึ้น คือ มีบริษัทในกลุ่มของบริษัท
ผลิตไฟฟ้าราชบุรี จำกัด (มหาชน) เป็นผู้ถือหุ้น 25 % บริษัท ปตท. จำกัด (มหาชน) ถือหุ้น 15 %
และสัดส่วนการถือหุ้นของบริษัทย่อยของบริษัทฯ เหลือ 10 % นอกนั้นเป็นกลุ่มผู้ถือหุ้นต่างชาติ 50 %
นอกจากนี้ ได้มีข้อตกลงย้ายที่ตั้งของโครงการไปที่จังหวัดราชบุรี
และเปลี่ยนเชื้อเพลิงจากถ่านหินเป็นแก๊สธรรมชาติ
ซึ่งมีกำหนดการก่อสร้างโรงงานให้เสร็จและจะดำเนินงานจ่ายกระแสไฟฟ้า ในระยะที่ 1
ประมาณเดือน มีนาคม 2551 ส่วนแหล่งเงินกู้ของโครงการ
มีการเจรจากับฝ่ายผู้ให้กู้แล้วคาดว่าจะไม่มีปัญหาในเรื่องนี้
ความเสี่ยงในเรื่องนี้เหลือเพียงการต่อใบอนุญาตต่างๆ ที่เกี่ยวข้องจากทางการ
คาดว่าจะทราบผลประมาณไตรมาสที่ 1-2 ของปี 2548 บริษัทฯ คาดว่าคงจะดำเนินการได้สำเร็จ
เนื่องจากตามแผนของกระทรวงพลังงานฯ
มีความต้องการกำลังการผลิตไฟฟ้าในประเทศไทยเพิ่มขึ้นเพื่อให้เพียงพอกับการพัฒนาเศรษฐกิจของประเทศ
ถ้าเป็นไปตามความคาดหมายข้างต้น
ความเสี่ยงจากการได้รับผลตอบแทนจากเงินลงทุนและเงินให้กู้ยืมนั้น จะสามารถขจัดออกไปได้

  1.2 ความเสี่ยงจากการประกอบธุรกิจ

1.2.1ความเสี่ยงด้านผลการดำเนินงานในธุรกิจเดิมอาจลดลง
ทั้งนี้เป็นผลจากสภาวะการแข่งขันที่รุนแรงทั้งจากภายในประเทศ และจากต่างประเทศ
กดดันให้ราคาขายต่อหน่วยของผลิตภัณฑ์บางอย่างของบริษัทลดต่ำลง เช่นผลิตภัณฑ์รองเท้า สิ่งทอ
และชิ้นส่วนคอมพิวเตอร์ ซึ่งจะมีผลกระทบทำให้กำไรขั้นต้นอาจลดลงด้วย
นอกจากเรื่องราคาต่อหน่วยแล้ว เรื่องปริมาณการขายก็อาจถูกกระทบกระเทือนด้วย
บริษัทมีมาตรการรองรับ โดยพยายามปรับปรุงประสิทธิภาพการบริหารและการทำงานให้ดีขึ้น
เพื่อลดต้นทุนการผลิต
แต่ยังคงทำได้ในระดับหนึ่งเท่าที่บริษัทยังคงต้องรักษาคุณภาพและมาตรฐานของสินค้าเอาไว้ บริษัทฯ
ในกลุ่มได้ส่งเสริมให้ความรู้กับพนักงานเพื่อให้สามารถพัฒนาความคิดและปรับปรุงการทำงานเพื่อให้มุ่งสู่วัตถุประสงค์และเป้าหมายเป็นองค์รวม
นอกจากนี้บริษัทฯ
ได้ศึกษาช่องทางการขยายธุรกิจไปสู่ธุรกิจแนวใหม่ที่จะมีผลตอบแทนอย่างมั่นคงในระยะยาว
และขยายฐานการผลิตไปสู่พื้นที่ที่มีความแตกต่างทางภูมิศาสตร์
เพื่อหาช่องทางการตลาดที่เพิ่มขึ้นและต้นทุนการผลิตที่ต่ำกว่า เช่นขยายธุรกิจไปด้านการศึกษา
โดยเปิดโรงเรียนนานาชาติในประเทศจีน และตั้งโรงงานผลิต ย้อมเส้นด้าย ในประเทศจีน เป็นต้น

  1.2.2 ความเสี่ยงจากการพึ่งพิงคำสั่งผลิตจากลูกค้ารายใหญ่

ผลิตภัณฑ์ของบริษัทฯ ที่พึ่งพิงคำสั่งผลิตจากลูกค้ารายใหญ่ คือรองเท้าและชิ้นส่วนคอมพิวเตอร์
กล่าวคือ ผลิตภัณฑ์รองเท้ามีคำสั่งหลักจาก NIKE เป็นสัดส่วนมากกว่า 90 %
ของผลิตภัณฑ์รองเท้าทั้งหมดในปี 2547 และชิ้นส่วนคอมพิวเตอร์มีคำสั่งจาก บริษัท ฮิตาชิ
โกลบอลสตอเรจ เทคโนโลยี่ จำกัด เท่านั้น จากเหตุดังกล่าวถ้าบริษัทฯ
สูญเสียลูกค้าดังกล่าวจะมีผลกระทบทำให้บริษัทฯ ประสบปัญหาทางธุรกิจ บริษัทฯ
พยายามป้องกันความเสี่ยงนี้ โดยเน้นมาตรการรักษาคุณภาพสินค้า
และมีทีมงานวิจัยเพื่อเพิ่มประสิทธิภาพการผลิต
ทั้งนี้เพื่อให้บรรลุประสิทธิผลตามมาตรฐานที่ลูกค้าต้องการ
พยายามปรับปรุงทางการบริหารเพื่อลดต้นทุนให้แข่งขันได้ในเรื่องราคาขาย
และสามารถส่งมอบสินค้าให้ทันตามกำหนดเวลา
รวมทั้งรักษาความสัมพันธ์ที่ดีกับลูกค้าที่มีมายาวนานให้คงอยู่ตลอดไป

3.  ความเสี่ยงเรื่องอัตราแลกเปลี่ยน

ธุรกิจของบริษัทฯ มีวัตถุดิบส่วนหนึ่งต้องสั่งซื้อจากต่างประเทศ ในขณะที่มีการขายส่งออก
ซึ่งจะได้รับชำระเงินเป็นเงินตราสกุลต่างประเทศ
ดังนั้นจึงมีเรื่องอัตราแลกเปลี่ยนเข้ามาเกี่ยวข้องที่อาจทำให้ต้นทุนของวัตถุดิบแพงขึ้นหรือถูกลง
ราคาขายของสินค้าได้เป็นจำนวนเงินมากขึ้นหรือลดลง เมื่อเทียบเป็นเงินสกุลบาท
ซึ่งล้วนแต่มีผลกระทบกับกำไรขั้นต้นของบริษัทฯ บริษัทฯ จึงป้องกันความเสี่ยงด้านนี้ โดยวิธี
Natural Hedge และพิจารณาซื้อ Forward Contract ตามสถานการณ์ต่างๆ ให้เหมาะสม
ทั้งนี้บริษัทฯ มีคณะทำงานกลุ่มย่อยในเรื่องนี้
เพื่อประเมินสถานการณ์และกำหนดกลยุทธ์เพื่อใช้ในแต่ละช่วงเวลาให้เหมาะสม
ตลอดจนติดตามผลและปรับปรุงวิธีการเพื่อลดความเสี่ยงให้เหลือน้อยที่สุด

1.2.4 ความเสี่ยงด้านราคาวัตถุดิบ

วัตถุดิบหลักของผลิตภัณฑ์บางอย่างของบริษัทฯ เช่น สิ่งทอ รองเท้า ยางยืด อาจมีราคาผันผวน
ที่ผ่านมา ราคาฝ้าย เส้นใยสังเคราะห์ และยางดิบ มีราคาสูงขึ้นมาตลอด
ทำให้ต้นทุนวัตถุดิบสูงตามไปด้วย
ในขณะที่ราคาขายของสินค้าในตลาดไม่สามารถขึ้นราคาให้สูงขึ้นตามสัดส่วนของราคาวัตถุดิบที่เพิ่มขึ้นจึงมีผลทำให้กำไรขั้นต้นลดลง
บริษัทฯ มี นโยบาย ลดความเสี่ยงในด้านนี้โดยมีผู้บริหารที่มีความรู้ และประสบการณ์ ทำหน้าที่ดูแล
ติดตาม และบริหารความเสี่ยงด้านนี้ โดยหาวิธีจัดซื้อ มีการวางกลยุทธ์
และปรับปรุงการดำเนินการให้เหมาะสมและสอดคล้องกับสถานการณ์ที่เปลี่ยนแปลงอย่างต่อเนื่อง

  1.2.5 ความเสี่ยงเรื่องผลตอบแทนจากการลงทุนในประเทศจีน

จากการที่บริษัทในกลุ่ม ได้มีการลงทุนในโครงการผลิตกระแสไฟฟ้าพลังร่วมในประเทศจีน ที่ผ่านๆ
มาบริษัทฯ ในกลุ่มได้รับผลตอบแทนค่อนข้างดี แต่ในปี 2547 เกิดภาวะถ่านหินขึ้นราคามาก
ส่วนหนึ่งมาจากค่าขนส่งแพงขึ้น ในขณะที่ราคาขายกระแสไฟฟ้าเป็นราคาควบคุมโดยทางการ
ยังไม่สามารถขึ้นราคาขายได้ทันเป็นสัดส่วนตามราคาวัตถุดิบที่แพงขึ้น
ต้องขออนุญาตจากทางการซึ่งต้องอาศัยเวลาระยะหนึ่ง
เหตุการณ์นี้มีผลกระทบทำให้ผลตอบแทนจากการลงทุนลดน้อยลงเป็นอย่างมาก บริษัทฯ
ได้หามาตรการรองรับโดยมีผู้บริหารจากโรงงานต่างๆ เข้าเจรจาเหตุผลกับทางการ
เพื่อขอขึ้นราคาขายค่าไฟฟ้าและค่าไอน้ำ ตลอดจนขอรับค่าชดเชยจากทางการ
ซึ่งที่ผ่านมาบางโรงงานได้รับอนุมัติให้ขึ้นราคาขายค่าไฟฟ้าและค่าไอน้ำไปบางส่วน
และได้รับเงินชดเชยเป็นบางส่วนแล้ว นอกจากนี้กลุ่มของบริษัทฯ ยังได้ศึกษาเพื่อหาแหล่งวัตถุดิบ
หมายถึงถ่านหินที่มีราคาถูกลงในคุณภาพที่ต้องการให้มีความเหมาะสม
ซึ่งเป็นขั้นตอนที่อยู่ระหว่างการดำเนินการศึกษาความเป็นไปได้ของโครงการธุรกิจจัดหาถ่านหิน